ming030890/wiki-yue-high-quality huggingface dataset:
湖南衛視

（簡化字：湖南广播电视台卫星频道），簡稱湖南衛視（簡化字：湖南卫视），花名芒果台（mong1 gwo2 toi4），係湖南廣播電視台下屬嘅一條主力電視頻道，亦係湖南電視台第一頻道，1997年1月1號開播，總部喺湖南長沙金鷹影視文化城入面。湖南衛視收視率連續好多年排喺中國大陸嘅省級衛星電視頻道第一同所有電視頻道第二。2009年9月28號正式開始高清標清同步廣播。從2016年8月31號05:42開始，標清頻道改為16:9播放。
2013年9月28號，世界品牌實驗室公佈2013年度「亞洲品牌500強」，湖南廣播電視台（HBS）排第146位，比2012年上升11位，排喺中國省級電視網第一。喺2015年「亞洲電視品牌10強」，HBS超越南韓國家電視台KBS，殺入前5（CCTV、NHK、鳳凰衛視、HBS、TVB）。2013年，湖南衛視錄得63.5億人民幣盈利，相當於全臺灣所有電視台同一年收入嘅總和。[未記出處或冇根據]
2014年4月成立嘅芒果TV係湖南衛視官方網絡頻道，可以用電腦、手機、平板電腦同智能電視機收睇湖南衛視所有節目同劇集。

台標
湖南衛視台標嘅原意係「魚米之鄉」，一個橙色嘅鵝蛋形，其中左下角有個缺口，中間有一部分梭形嘅鏤空，兩者共同組成一條魚嘅形狀，魚頭朝向右上方。齋睇中間嘅梭形鏤空部分，又好似一粒米。成個台標寓意湖南係魚米之鄉。台標嘅形狀同顏色，又好似個芒果，所以觀眾都叫佢做「芒果台」，而湖南衛視亦接受咗呢個綽號，並將「芒果台」作為官方別名。佢嘅官方網絡電視平台就叫「芒果TV」。

史
T2新區同粉絲樓
1997年，湖南衛視上星播出。
2001年10月28號，湖南電視台搬到長沙市金鷹影視文化城金鷹大廈，實現全數碼化、全硬碟化、全網絡化同全天無間斷播出。
2004年，湖南衛視提出「快樂中國」理念，率先提出全力打造「最具活力嘅中國電視娛樂品牌」，係國内所有電視媒體中，對自身品牌進行清晰定位同形象區隔嘅第一間。
2009年5月20號，湖南衛視國際頻道（專屬英文名譯作「HunanTV World」）喺香港落地開播。係首間獲批取得開播「國際頻道」資格嘅電視台。節目經亞太五號衞星傳送，多通道形式嘅覆蓋落地。定位亦由以前嘅「快樂中國」提升為「快樂全球華人」。
2009年9月28號，湖南衛視正式開始高標清同步廣播。
2010年6月28號，湖南廣播電視台芒果傳媒正式掛牌成立。
2011年12月12號開始，香港now寬頻電視合辦嘅now芒果台會播放湖南衞視嘅綜藝娛樂同資訊節目。2015年2月1號開始，now芒果台喺now寬頻電視停播。
2015年7月1號，湖南廣電入股大連天途有線電視公司，大連結束10年喺有線電視睇唔到湖南衛視嘅歷史。
2016年8月31號，湖南衛視標清頻道寬屏升級，同高清同步16:9比例格式播送，從此告別切邊時代。

主持人／藝人
唔列出台內其他傳媒機構合作主持人（如天娛傳媒）。

頻道文化
位於長沙嘅湖南廣播電視台總部大樓。

口號
湖南衛視喺2004年定位「快樂中國」出發開始，受到好多觀眾去追捧。由2008年開始，頻道標語會根據每一季度播出嘅節目做適當嘅調整。
疤面煞星

《疤面煞星》（Scarface）係一部1983年嘅美國犯罪電影，由白賴仁狄龐馬執導，奧利華史東編劇，呢套片係1932年英文同名電影《傷面人》嘅重拍版。主演係阿爾柏仙奴、Mary Elizabeth Mastrantonio、Steven Bauer、米雪菲花。
疥瘡

疥瘡（scabies）係種皮膚病，因為畀人疥蟎叮咬而引發，徵狀主要係皮膚非常痕癢。西方文化入面，呢隻病被俗稱做「七年之癢」（seven-year itch）。
疫境自強

疫境自強（英文：We walk together）係香港商業電台雷霆881嘅節目，連埋廣告每集係三十分鐘。主持係江慧楓同埋郭芷希。響2020年2月13號到4月30號星期四夜晚十點半至十一點播放，總共有12集。節目係講有關喺疫情之下嘅貼士同埋抗疫故事。
疫情亦情

《疫情亦情》（Stories in the Fifth Wave of Pandemic）係香港MakerVille製作嘅紀錄片節目，由一眾藝人（包括強尼、蔡寶欣、梁祖堯、王頌茵、沈殷怡、岑樂怡、黃奕晨等）旁白，2022年7月18號到8月5號逢禮拜一到五22:30—23:00喺香港電視娛樂ViuTV播。節目用香港第五波肺炎疫情‎做主題，發掘城中一啲有心人點樣幫其他人嘅故事。
疫境廚神500道滋味

《疫境廚神500道滋味》（英文：The Locked Down Chefs Compilation）係香港電視廣播有限公司嘅飲食節目，由陸浩明、陳詩欣做主持，喺2021年1月25號到2月12號香港時間逢禮拜一、二、四、五19:30到20:00喺J2台播。節目係由2020年4月 big big channel 搞嘅網上煮食節目《疫境廚神》揀參賽者嘅煮食短片播返出嚟。節目名雖然用咗「500道滋味」，但12集節目入面只係播咗約莫二百條煮食短片。
疫境廚神秋冬盛宴

《疫境廚神秋冬盛宴》（英文：The Locked Down Chefs Go Partying）係香港電視廣播有限公司嘅煮食節目，由林盛斌、黎諾懿、黃庭鋒、戴祖儀主持，2020年11月14號到11月28號香港時間逢禮拜六20:30到22:00喺翡翠台播。節目係由2020年4月 big big channel 搞嘅網上煮食節目《疫境廚神》揀參賽者，畀佢哋喺電視上面一展身手。
疫境中的餐桌

《疫境中的餐桌》（Cooking in Pandemic）係一套由好好制作製作嘅煮食節目，由梁凱寧、黃愷怡、鄺芷凡、黃靜藍、林希靈、黃婉曼主持，由2022年4月4號到6月3號逢禮拜一到五20:30－21:00喺香港奇妙電視嘅香港開電視首播。
呢個節目每日會由主持請大廚（包括張錦祥、余健志、蔣怡等）、YouTuber（包括點cook guide馬田等）同藝人嘉賓（包括七仙羽、林泳淘、C Allstar陳健安等）上去煮嘢食。雖然部份嘉賓拍咗多過一集，但未必獲安排接連播出。而節目後期多數集數都無再請藝人嘉賓。
疫境同行

《疫境同行》係一支由星夢娛樂推出嘅歌，由香港律師會發起，原曲係嚟自盧冠廷嘅《陪着你走》，而作詞人係楊熙、編曲人係朱俊傑，由星夢旗下十幾位歌手唱，響2020年3月8號推出。呢支歌意在彰顯響疫情底下，各行各業都盡己所能，一齊保障市民健康，同埋為醫護打氣。
泰國青檸

泰國青檸（粵拼：taai3 gwok3 cing1 ning4；學名：Citrus hystrix），又叫泰國檸檬（taai3 gwok3 ning4 mung1），係芸香科柑桔屬嘅常綠喬木仔，喺印度、泰國、越南、尼泊爾、馬來西亞、菲律賓同印尼、中國大陸嘅雲南同廣西地區都可以搵到。

用途
佢結嘅果可以做生果，煮泰國嘢食會用到。泰國當地啲人成日攞佢做生果。另外亦可以做藥。
泰坦

泰坦（英文：Titan）係希臘神話嘅神族，第一代有6個男神同6個女神，全部由烏拉諾斯同蓋亞生。
泰奇食品

泰奇食品（粵拼：taai3 kei4 sik6 ban2）係中國廣東廣州嘅公司，1992年1月23號成立，總部喺荔灣區康王中路958號。業務專門負責出罐頭裝食品。
佢屬下嘅泰奇八寶粥喺廣東珠三角地區非常出名，亦係中國大陸第一隻罐裝粥食品。
泰國軍人銀行

泰國軍人銀行係泰國一間銀行，1957年創立，總部喺曼谷。銀行由泰國國防部開，而家最大股東係泰國財政部。
泰基爾達省

泰基爾達省（土耳其文：Tekirdağ ili）係土耳其嘅其中一個省，首府泰基爾達。
泰國進出口銀行

泰國進出口銀行（泰文：ธนาคารเพื่อการส่งออกและนำเข้าแห่งประเทศไทย）係泰國財政部成立嘅專業銀行，專門資助泰國嘅出口業。佢哋喺重要口岸都有自己嘅辦事處，家下又同政府儲蓄銀行共有某啲曼谷嘅分行。
董事長：阿披猜

職能
設立援助基金，帶協嗰啲資金緊缺嘅出口商、
提供進出口風險擔保、同工業放款擔保、
設立同管理出口擔保基金，解決貨款清還問題、
適當補償喺某啲環節裡頭受咗損失嘅出口商。
瀑布灣公園

瀑布灣公園，香港公園之一，遊樂場之一，喺香港仔華富邨瀑布灣道，英文叫Waterfall Bay Park。行政上歸南區。設施有燒烤場。公園一九七〇年開張。
瀑布灣公園係香港港島嘅一個公園，響瀑布灣瀑布灣道，1970年開張。
瀑布灣道

瀑布灣道（英文：Waterfall Bay Road），係香港雞籠灣華富邨一條馬路，由華富道開始，另一邊係掘頭路。街名係嚟自瀑布灣。
瀕危物種一覽

瀕危物種係指一個物種，由於濫捕、盜獵、環境破壞、數量稀少、棲地狹窄等種種原因導致有滅絕危機嘅物種。根據國際自然保護聯盟（IUCN）嘅標準，瀕危物種名單會依據物種具體狀況而修訂，因此係個一路變化緊嘅一覽表。
瀑布灣

瀑布灣（英文：Waterfall Bay），係香港海灣，響香港島南區西南，華富邨隔籬，曾經有個大瀑布，起咗薄扶林水塘後就變細咗好多。

史
大清嘉慶初年《新安縣志（中文：新安縣志 (廣東省)）》有「新安八景（中文：新安八景）」，其中「鼇洋飛瀑」就好有可能係指瀑布灣嘅瀑布，嗰陣到廣州經商嘅歐洲船好多都會去呢度攞水飲。英國佔領香港島後，截咗瀑布源頭起薄扶林水塘，個瀑布就咁收皮。
香港保衛戰前，英軍響瀑布灣起碉堡，但最後用唔著。1970年代隔籬華富邨入伙後，好多細路鍾意去呢度玩，但有細路浸死咗，所以當局封咗條路唔畀人入。瀑布灣北面舊時有哥爾夫球場，但開條路去數碼港時剷咗。
瀕危指標

瀕危指標（粵拼：pan4 ngai4 zi2 biu1；英文：Conservation Status）係一個指示個別生物品種有幾容易絕種嘅指標。
國際指標係由世界自然保護聯盟瀕危物種紅色名錄單獨修定，亦係最受生物學界認同嘅。
除此之外，各國都會有自己對本土物種嘅指標，因國家而異。地區性指標只限於統計嗰個國家嘅數目，只用嚟做保育。例如喺中國，有分「一級保護動物」、「二級保護動物」等等。

指標種類同簡稱
由最差至最輕微，如下：
EX（Extinct）絕種——全部死晒
EW（Extinct in the Wild）野生絕種——野生嘅全部死晒，但係喺人工環境重有幾隻生存緊。
CR（Critically Endangered）極危——野生種群面臨絕種嘅機會率非常高。
EN（Endangered）瀕危——已經好危險嘅物種。
VU（Vulnerable）易危——容易瀕危嘅物種。
LR/ct（Lower Risk: Conservation Dependant）低危，靠人保護——冇咁易瀕危嘅物種。
LR/nt 或 NT（Near Threatened）低危，易受威脅
LR/lc（Least Concern）低危，最唔使理
SE（Secure）安全——數量唔少，冇乜可能會頻危。
DD（Data Deficient）唔夠資料，所以唔知會唔會絕種。
瀕危語言

瀕危語言係指「講嘅人越嚟越少，就嚟會唔存在」嘅語言。

語言瀕危程度嘅鑒定
喺語言學度重未有鑒定語言瀕危程度嘅統一方法。標準有好多，例如2000年2月喺德國古龍開嘅瀕危語言學會議，會員一致通過將語言按現狀分7級：
安全嘅語言：前景好好，講嘅所有人包埋細路仔都學同用嘅話。
穩定但係受威脅嘅語言：講嘅所有人包埋細路仔都學同用嘅話，不過總體好少人用。
畀人侵蝕緊嘅語言：講嘅人中有啲人講咗第隻話，凈低啲重用緊呢門語言。
瀕危語言：用嘅人都响20歲打上，而啲細路仔就唔再學同用嘅話。
嚴重瀕危語言：用嘅人都响40歲打上，啲細路同後生唔再學同用嘅話。
就嚟冇嘅語言：得少數70歲打上嘅老人家重用，而其他人幾乎都唔講嘅話。
滅絕咗嘅語言：冇晒人講嘅話。
喺中國最典型嘅瀕危語言係滿洲話，因為滿族人响辛亥革命之後逐漸用中文，而家識滿洲話嘅就得返黑龍江省黑河市、富裕縣少數邊緣村鎮嘅七老八十同部份語言學家，而識寫滿文嘅更少之又少。
有啲語言，雖然有成萬人講，但係依然會畀人定為瀕危語言，因為嗰啲話而家越嚟越少後生同細路會視之爲母語/第一語言，例如漢語系個別弱勢語言。
相比之下，喺文明邊緣嘅一啲語言，雖然講嘅人數唔過百，但係因為所有識講嘅人，包括後生同細路都重會視之為主要乃至唯一嘅溝通語，所以呢一個語言嘅前景依然光明。

造成語言瀕危嘅緣由
一般嚟講，瀕危語言係啲冇咗國家形態嘅少數民族嘅話或者係地區語言。
造成瀕危嘅原因有好多，有外部亦有內部。外部嘅好似講嘅人少而且唔集中、族群分化、民族融合、社會轉型呢啲。內部因素好似自身就弱勢或者冇書面化、自身嘅缺陷好似詞彙同語法滿足唔到社會複雜交流嘅需要。
喺而家嘅全球化嘅情況下，訊息全球化同唔對路嘅語言政策更加助長強勢語言興旺同弱勢語言消亡。
另外呢個亦都同母語人群對自己母語嘅忠誠度問題有拏褦，有啲地方嘅人一旦佢母語畀強勢語言威脅就會奮起反抗爭取權益，而有啲地方嘅人反而就自願放棄母語。
因為社會、歷史唔同，語言自身特點唔同，令啲語言嘅瀕危原因都唔同。

全球範圍
全球家下經已有超過750隻話冇咗，好多話得番好少嘅母語人士。聯合國估計，目前世界現存語言當中，有一半嘅話唔夠一萬人用，四分一嘅話唔夠一千人用。除非有效搶救，如果唔係一個世紀之內呢啲話（至少3000種）會冇咗。

中國
而家中國少數民族嘅話嘅多樣性受到好大威脅。比如，塔塔爾族大概5000人，識講本族話嘅唔夠1000人；赫哲話得十幾個60歲以上嘅老人識講；阿昌族一個分支嘅人講嘅仙島話得百零人講；重有土家文、仫佬文都係瀕危語言。官方話中國有120種少數民族話，得50幾種有字，實質上得22種係實際用到佢啲字啫。冇字嘅語言，講嘅人少於萬人，凈喺老人嘅山歌、古仔中流傳，實質就嚟冇。
漢語方言中，因為1980年代之後人口流動好大，有好多話受到外來人口同強勢語言嘅衝擊，重有啲係推普過度造成本土語言衰亡，比如金華、南寧、福州、海口。

關於語言瀕危嘅觀點
關於語言多樣性嘅減弱，啲人有兩派觀點。
第一種係認為語言多樣性嘅減弱帶嚟無可估計嘅損失，破壞文化生態嘅多樣性，令佢背後所承傳嘅文化冇咗載體，因此要不惜一切挽救返佢哋，理由有：
呢啲就嚟冇嘅話能夠為語言學家同認知學家、哲學家提供研究人類思維嘅寶貴資料。
本土語言係本土文化嘅唯一載體。
語言能夠幫人理解人類歷史。
而另一種觀點認為少噉啲語言唔可惜，而且要鼓勵，因為少啲語言減少間隔，使啲人更輕鬆徹底交流，慳番翻譯成本。

復興瀕危語言
有兩個方法，語言檔案編制同語言復興。前者係將一門語言嘅文法、詞彙、句法、民間文學用語言學嘅方式完整記低；後者係用政治、媒體、教育手段增加呢門語言嘅使用者。
語言復興可以復興瀕危語言之外，重可以令死語返生，最有名嘅例子係希伯來話嘅復活。
瀘州雲龍機場

瀘州雲龍機場（粵音：lou4 zau1 wan4 lung4 gei1 coeng4）係喺中國四川嘅一個機場，喺2018年嗰陣起好兼且開放畀人用嚟搭飛機。
白翅棲鴨

白翅棲鴨（拉丁學名Cairina scutulata；英文White-winged Wood Duck）係野鴨嘅一種。同針尾鴨有親緣關係，但根據最近嘅DNA分析（Johnson & Sorenson，1999年）同生物地理上分析顯示，佢同潛鴨比較似啲。
白棲棲鴨以前分布嘅範圍好廣，印度、孟加拉、東南亞至到印尼都有。但直到2002年，數量急降至800隻（大概200隻喺泰國、越南等，蘇門答臘150隻，450隻喺印度、孟加拉等）。因當地嘅濕地生境（低地雨林嘅溪流、小潭同沼澤）大受破壞，加上盜獵，已成為一級受保護動物。

習性
白翅棲鴨屬大型棲鴨，羽毛黑色，腳短，腳爪強而尖，對翼生有白色嘅覆羽。頭頸都係白色，滿佈黑點。公乸兩性嘅體型同顏色好似，但鴨乸比鴨公細隻啲，色澤亦較暗。佢哋日間響大樹嘅葉叢中棲息，夜晚就好活躍，響森林中幽暗隱蔽同佈滿雜草嘅小潭同水流緩慢嘅溪流度揾食。白翅棲鴨喺接近沼澤地嘅樹洞內築巢，每次生6至13枚蛋，孵化期為33至35天。
Hume同Marshall's合著嘅書：Gamebirds of India, Burmah and Ceylon裏面白翅棲鴨嘅插圖

嘢食
白翅棲鴨係雜食動物，食種子、水生植物、昆蟲、蠕蟲、軟體動物、青蛙同魚毛。

保育狀況
瀕危物種，列入瀕危野生動植物種國際貿易公約附錄（I）。喺香港，香港動植物公園同九龍公園嘅鳥湖都有養白翅棲鴨，而香港濕地公園嘅「熱帶沼澤」亦有佢嘅模型展覽。
白老郡

白老郡係日本北海道謄振支廳嘅一個自治郡，轄下有1町。
白老町
白緣單鰭魚

白緣單鰭魚（學名：Pempheris nyctereutes）係單鰭魚科單鰭魚屬嘅其中一個種。
白羊座

白羊座（Aries），又叫雄羊座、牡羊座，係家下八十八西洋星座之一。佢響天球赤道一帶，佔天球面積441平方度。地球北半球來講，白羊座係秋天嘅星座，即係秋夜會見到。肉眼可以睇到嘅星，約莫50粒到。有一到四等星4粒，即係有2等星1粒、3等星1粒、4等星2粒。
狐獴

狐獴（Suricata suricatta）係食肉目獴科細尾獴屬嘅唯一物種，主要生活喺非洲南部。
狒狒草屬

狒狒草屬（粵拼：fat1 fat1 cou5 suk6；學名：Babiana）係蝴蝶花科入面開花植物嘅一屬，約莫再分做80個物種。呢啲物種大多數係南非開普省特有嘅，另外喺納米比亞、波茨華拿、贊比亞同埋津巴布韋都有。
狐猴型下目

狐猴型下目（學名：Lemuriformes）係哺乳綱靈長目嘅一個下目，屬於原猴亞目。佢包括馬達加斯加嘅狐猴，同埋非洲同亞洲嘅嬰猴科同懶猴科。
狐蝠科

狐蝠科（學名：Pteropodidae）係翼手目入面嘅大蝙蝠亞目（學名：Megachiroptera）唯一一個科，包括咗體型比較大嘅蝠鼠。
狗仔

狗仔（粵拼：gau2 zai2）係指細隻或者細個嘅狗。 一啲狗仔嘅體重可達1-1.5公斤（2.2-3.3磅），而大隻啲嘅狗仔甚至可以有7-11公斤（15-24 磅）。所有健康冇病嘅狗仔出咗世之後都會迅速成長，而有啲狗仔嘅毛嘅顏色都可能會隨住狗仔慢慢大個而有變化。
積極到爆

《積極到爆》（So Positive）係香港電視娛樂製作嘅真人騷節目，《虔誠到爆》續作，由李健宏同余逸思主持，2021年7月26號到8月6號逢禮拜一到五22:00-22:30喺ViuTV播。節目主持會體驗唔同嘅工種，快速學咗後再做模擬考試。

節目調動
2021年7月29號：由於《奧運有得揀》直播超時，所以臨時順延到23:10-23:40播。
2021年7月30號、8月3號、8月4號：由於《奧運有得揀》直播超時，所以臨時順延到22:10-22:40播。
積根史杜高域

積根史杜高域（塞爾維亞文：Драган Стојковић，1965年3月3號—）係塞爾維亞足球領隊、前足球中場。

葳蕤史
呢節要加長。
積琪·哉拿-姬絲

積琪·哉拿-姬絲（1962年3月3號—），係美國女子田徑名將（1984年到1996年嘅美國奧運代表團四朝元老）。
積琪蓮甘迺迪

積琪蓮甘迺迪（英文：Jacqueline Lee Kennedy Onassis，婚前姓Bouvier；1929年7月28號—1994年5月19號）係前美國總統甘迺迪老婆，1961年至1963年係美國第一夫人。甘迺迪遇刺後，佢喺1968年成為希臘船王亞里士多德·奧納西斯第二任老婆。
積梭

積梭係件架生，鋸嘅一種。用嚟𠝹開木，金屬，做出曲線同唔同形狀。 普通鋸，通常只𠝹直線。
傳統嘅積梭係手動，有細、薄鋸片連到手柄。而家係現電動嘅，電動摩打整郁鋸條，上落上落咁郁。
積梭可以打斜嚟鋸，成一個角度，通常去到45度，做成斜邊。

文
積梭自英文jigsaw。
積田加代子

積田加代子 ，係日本嘅一個女藝人同埋配音員。
積極唔干預

積極唔干預（英文：positive non-interventionism），書面語叫積極不干預，係前香港財政司夏鼎基響1980年首先提出嘅術語，用嚟概括香港政府嗰時嘅「細政府、大市場」嘅經濟政策。
積極唔干預嘅政策，被一啲學者（例如佛利民）睇成香港自由經濟搞得成功嘅重要因素。

學術界觀點
香港經濟學者陳坤耀認為，積極唔干預嘅正確理解係「積極性」嘅唔干預。積極唔干預，意味基本上係要干預嘅；如果唔干預，就要有正面而積極性嘅效果。佢重指出，「港英年代嘅經濟哲學就係，最大嘅支持，最小嘅干預。（maximum support，minimum intervention）」
積田景介

積田景介（1993年6月23號—）係日本足球員，司職守門員，效力FC琉球。
王慶南

王慶南（英文：Paco Wong；11月29號—），係香港男演員，香港浸會大學電影學院影視表演高級文憑畢業，2013年讀緊書已經做節目主持，2015年開始演出影視作品。
王應睞

王應睞（Wang Ying-lai；1907年11月13號—2001年5月5號）係中國生物化學家。佢奠立咗中國嘅生物化學 ，亦係第一個科學家整到人工胰島素 。

生平
王應睞來自個華僑家族。1907年，佢響福建金門山後社度出世。王幼年坎坷，兩歲死老頭，六歲死老母。呢種遭遇，令佢更加堅強同勤力。不過佢聰穎過人，四歲入公立私塾讀書。11歲跟二哥三哥讀鼓浪嶼名校英華書院，6年半讀晒9年書。1925年，17歲就入福建協和大學（Fukien Union College）讀化學，1926年，轉到南京金陵大學化學系，專攻工業化學。佢1929年畢業，重得到金鑰匙獎。佢繼續響大學做嘢，1931年多嘢做到肺癆。

求學研究
佢去北平養病，1933年入咗燕京大學做研究生。佢因為呢個傳染病，決定改讀生物化學，以助窮人醫病。佢響裏便研究哥羅方、甲苯同蛋白酶之間嘅作用，重有豆漿年奶嘅消化率。1934年佢又病過，又要休養。1936年，佢病好就返金陵大學做講師，主攻農村營養。1937年，日本攻入中國，佢返去鼓浪嶼。同年，王應睞考到庚子賠款獎學金到劍橋大學，同行重有魯桂珍同沈詩章。佢博士班度跟L. J. Harris研究維化命，發明硫色素熒光測定法，可以用簡單方法，準確測維他命B1含量。連帶研究到其他維他命B，同埋維他命C嘅測定法，1941年因為成就卓越，免試得生物化學博士。之後，佢繼續留響劍橋，入Dunn實驗室，同T. Moore研究出維他命A過多中毒嘅原因。之後，1943年同David Keilin研究血紅素。1945年，佢決定返中國，Keilin都留佢唔住。

中國
返中國之後，做過南京中央大學醫學院生物化學教授、中央研究院上海醫學研究所高級研究員。1949年，中國共產黨成立中國人民共和國之後，佢做過中國科學院上海生理生化所副所長、生化所所長。佢即極搵留學生返中國做生物化學研究，好似同佢合稱劍橋三劍俠嘅曹天欽同鄒承魯，都來到生化所。1955年，佢就做咗中國科學院院士。1958年，中共派佢去搞中國科學院上海分院，重做埋院長。佢一直有搞生物化學班，1961年，就育出四百人。1965年9月，佢帶佢班科學家，做到世界上第一隻合成牛胰島素。
1966年到1976年，文化大革命期間，生化所畀人批鬥，畀人話係小劍橋。所內有人離開，有人自盡，人材零落。王應睞幸存落來，不過研究就停頓咗。文革之後秩序恢復，佢繼續搞班。1981年，佢又帶住班科學家合成到世界第一隻人工嘅轉移核醣核酸。
佢2001年5月5號瞓覺嗰陣，夜晚7點10分 病死響上海嘅華東醫院，死時93歲。

成就
王應睞將生物化學研究引入中國，唔再係邊緣學科。佢同T.Moore發現咗點解過量維他命A會中毒。無耐，又證到豆科植物根瘤，係有血紅蛋白。佢又研究過寄生馬胃嘅馬蠅，蠅有特殊血紅蛋白，唔同生活條件，血紅蛋白有唔同性質同功能。佢主要研究酶化學同營養代謝，尤其響維他命、血紅蛋白、琥珀酸脫氫酶有成績。佢發現琥珀脫氫酶嘅酶朊同FAD以共價鍵結合，又可以受磷酸鹽等物刺激。
1965年佢成功人工合成胰島素，同埋1981年做到酵母丙氨酸、轉移核糖核酸。
王振民

王振民（1966年5月19號—）係中國政治人物，現任香港中聯辦法律部部長。佢係河南新密人，舊時做過清華大學法學院院長。
王攀元

王攀元（約1909年、1911年或者1912年12月16號—2017年12月22號）係臺灣畫家。生於江蘇省北部嘅徐家洪望族，排第二，父母早死，求學過程艱辛，上海美術專科學校畢業，戰後帶埋屋企去到臺灣，輾轉去到宜蘭定居同終老。

生平
王攀元三歲死阿爸，七歲上私塾受教，阿媽告誡佢要勤奮向學，對佢影響深遠。阿媽喺佢十三歲時死，關係好啲嘅親戚一個個嫁去好遠，深刻感受人情冷暖，喺紛亂嘅大家族裏面逐漸養成隱忍嘅個性。小學畢業考到江蘇省立淮安中學，但家族對佢求學之事未積極資助，休學一年後經同情親友嘅協助，終於正式入學。某次開學超過一星期，屋企始終毫無動靜，最後由煮飯工人朱媽發動佃農協助先至暫時緩解問題。1932年（民國二十二年）考到復旦大學法律系，因志趣唔啱又重考入咗海美專西畫科。1949年去到臺灣，人地生疏，生活艱困，幾經波折，終於1952年應羅東中學聘請做美術先生，從此定居宜蘭。2017年12月22號死，辦唔成預定2018年5月喺國立歷史博物館舉行嘅畫展。
王攀元將個人坎坷經歷，以象徵手法入畫，作品用色大塊，結構簡約，畫中人物極度壓縮。
民國五十五年，喺台北嘅亞洲國際畫廊舉辦首次個人畫展。
民國六十八年，喺老友李德嘅勸說下，再喺台北春之藝廊展出畫作。
民國七十五年，首次喺雄獅畫廊舉行水墨畫展。
民國七十六年，喺歷史博物館家畫廊舉行個展。
民國八十一年三月，蘇富比公司首次喺台北市舉行繪畫拍賣會，油畫「風景」以一百萬元、水彩「拜石圖」六十萬元成交，第二日報上譽為「八大明星畫家之一」。
佢係第五屆國家文藝獎美術類得主。
王戎

王戎（234年—305年7月11號），字濬沖，琅邪人。佢係西晉嘅司徒、安豐侯，亦係竹林七賢之一。
浪子嘅比喻

浪子嘅比喻係耶穌講嘅一個比喻，記載喺《新約聖經》《路加福音》第15章第11-32節。呢個故事係《路加福音》第15章裏面耶穌嘅比喻「三部曲」嘅最後一個，前面兩個比喻係迷羊嘅比喻同唔見錢嘅比喻。

聖經譯文
「
耶穌繼續話：「一個人有兩個仔。細仔對佢阿爸話：『阿爸，請你將我應得嘅產業分畀我。』佢阿爸就將產業分畀佢哋。過幾日，細仔就帶住錢，去好遠嘅地方。喺嗰度亂咁使錢，過放縱嘅生活。當佢啲錢都用晒，嗰個地方發生嚴重饑荒，佢就窮到連一個仙都冇。只好去投靠當地嘅一個居民；嗰個人打發佢到自己嘅農場去看豬。佢餓到要拎餵豬嘅豆莢嚟食，但係，連呢啲都冇人畀佢。最後，佢醒悟過嚟，就話：『我阿爸嗰度有好多僱工，佢哋糧食充足，我反而喺呢度餓死咩？我要起身，返去阿爸度，對佢話：阿爸！我得罪天，又得罪你；我再唔配做你嘅仔，請將我當做你嘅僱工啦！』 於是，佢起身返去阿爸度。佢離開屋企仍然好遠，佢阿爸見到佢，心裏面充滿憐憫，迎向前去，緊緊攬住個仔同錫佢。仔話：『阿爸！我得罪天，又得罪你，我再唔配做你嘅仔。』但係阿爸吩咐僕人話：『快啲拎最好嘅衫畀佢着，拎戒指畀佢帶，拎鞋畀佢着；然後拉隻肥牛嚟劏，等我哋開宴會慶祝！因為我呢個仔係死而復活，失而復得嘅。』佢哋大家都好開心。嗰時，大仔喺農場返嚟，離屋企冇幾遠，聽見音樂同跳舞嘅聲，佢叫一個僕人過嚟，問佢發生咩事。僕人答話：『你細佬返咗嚟，你阿爸因為見佢冇災冇病返嚟，劏咗隻肥牛。』大仔就好嬲，唔肯入去；佢阿爸就出嚟勸佢。佢對阿爸話：『我服事你咁多年，從來冇違背過你嘅命令，連一隻山羊仔等我同朋友熱閙一吓都未有過。但係你呢個仔，佢將你嘅財產都花喺娼妓身上，佢一返嚟，你反而為佢劏咗隻肥牛。』阿爸對佢話：『仔呀！你成日同我一齊，我一切所有嘅都係你嘅；但係你細佬係死而復活、失而復得嘅，我哋為佢開宴會慶祝係應該嘅。』」
」

解釋
呢個比喻講到一個人有兩個仔，細仔向佢阿爸要求將應得嘅家產分畀佢，然後佢就去咗好遠嘅地方，亂咁使錢，過放縱嘅生活。後嚟啲錢用晒，嗰度又發生大饑荒，喺極大打擊之下，佢可以話係走投無路，已經冇其他辦法生活。無可奈何，為咗生活，佢去咗個農場做看豬，證明佢已經陷入絕望嘅困境之中。
細仔喺艱難嘅時刻裏面，醒悟過嚟，諗起自己屋企嘅溫暖。當一個人能夠醒悟就會有轉機，於是佢下定決心要返屋企。佢唔敢以仔嘅身份要求被接納，而係以最低級嘅僱工身份請求收容。阿爸卻畀佢一種驚人嘅看待，熱切為細仔籌備歡迎會，以迎接貴賓場合嚟準備一切。遠遠超過細仔佢所諗嘅，形成咗兩種鮮明嘅對比。
大仔喺田度做完嘢返嚟，聽到屋企度有音樂跳舞嘅歡笑聲，極為驚訝。因為自從細佬離開屋企之後，已經冇歡樂嘅聲音。當僕人話佢知，阿爸因為細仔平安無事噉返嚟，覺得好開心而搞宴會慶祝，大仔嘅反應係好嬲同好唔滿意。認為阿爸唔公平噉對佢，冇畀佢應得嘅待遇。大仔代表驕傲而自義嘅法利賽人，認為自己先至配得係模範嘅仔。阿爸唔會因為大仔冷漠嘅態度，而放棄迎接細仔嘅主意。呢個比喻解釋上帝對罪人回轉嘅歡迎同接納。
浪江町

浪江町（日文：浪江町／なみえまち Namie machi */?）係日本福島縣雙葉郡嘅一個町。
浪川大輔

浪川大輔（粵拼：long6 cyun1 daai6 fu6，1976年4月2號—）係日本嘅一個男配音員。

配音作品一覽
呢個表唔完整，歡迎加料。
浪子心

《浪子心》（粵拼：long6 zi2 sam1）係臺灣歌手王傑嘅第一張國語精選輯，發行日期係1993年10月15號。
白松高等學校

白松高等學校백송고등학교Baeksong High School1.智慧(지혜)롭고 禮儀(예의)바른 白松人(백송인)을 기른다. 2.創造(창조)하고 開拓(개척)하는 白松人(백송인)을 기른다. 3.健康(건강)하고 明朗(명랑)한 白松人(백송인)을 기른다.1.做個知書識禮嘅白松人。2.做個創新開拓嘅白松人。3.做個健康朝氣嘅白松人。地址 大韓民國京畿道高陽市一山西區德耳路172號道4-39（德耳洞）明細類私立成立1974年1月5號校監申振泰（暫譯，신진태）校長金聖起（김성기）校工人數55人（2020年）學生人數372人（2020年）校樹白松校花牡丹法人高陽學園（고양학원）管轄官廳京畿道敎育廳網站白松高等學校官方網站
白松高等學校
白松高等學校
（韓文：白松高等學校，文觀部式轉寫：Baeksong godeung hakgyo）係喺韓國京畿道高陽一山西區德耳洞嘅私立高級中學。

學校沿革
1969年10月6號，學校法人高陽學園批准設立，設立者兼第一任理事長係宋俊華（暫譯，송준화）。
1974年1月5號，批准成立高陽女子商業高等學校，批准佢設立總共6個班嘅商科。第一任校長係任明燮（暫譯，임명섭）。
3月2號，高陽女子商業高等學校（고양여자상업고등학교）正式開校，當時設一個學年兩個班。
1975年12月2號，改名做高陽女子綜合高等學校（고양여자종합고등학교），設3個班嘅普通科、9個班嘅商科，總共12個班。
2001年9月20號，翻新校區。
2005年7月4號，間學校改編商科，分成網站設計科、網絡資訊科、普通科，呢三個科都係各自兩個班。
2006年3月1號，改名做高陽女子高等學校（고양여자고등학교）。
2008年8月22號，普通科增設一個班，廢咗網絡資訊科，網站設計科維持原樣。
2012年3月1號，改名做白松高等學校，間學校由女校變成男女共學。
7月1號，獲承認做普通高中，學科變更做每級五個班嘅普通科。
9月1號，金聖起就任新校長。
2015年8月，成立棒球部。
白板

白板係一大塊掛上牆嘅白色膠板，可以用水筆（白板筆）喺上面寫嘢畫嘢，畫完可以輕易抹甩，比起要用粉筆同粉擦嘅黑板企理，通常喺大學班房同埋寫字樓會議房用得多。
白枕鶴

白枕鶴係鶴科嘅成員之一。身高大約 130 厘米（約 4 呎）高，體重大約 5.6 公斤（約 12 磅），佢長腳係粉紅色嘅，條頸條灰白兩間，前灰後枕白，塊面紅色。家下野生只係淨返 4900 到 5400 隻。
呢類鶴喺蒙古東北部、中國東北部、同俄羅斯東南部一帶繁殖。但冬天會飛去黃河過冬，亦都會飛去韓國，日本同台灣過冬。

繁殖動向
響香港動植物公園，曾養過白枕鶴，而以前維多利亞公園舊鳥籠清拆前，亦有養過白枕鶴，響1990年代初仲發生過有人用氣槍射死白枕鶴嘅事件。
維基同享有多媒體嘅嘢：Grus vipio
白桑

白桑（粵拼：baak6 song1；學名：Morus alba），俗稱桑（song1），係桑科桑屬嘅落葉喬木，原產地喺中國內地嘅華中同華北地區。

用途
白桑嘅嫩葉可以用嚟餵蠶蟲嚟搞高品質嘅蠶絲。喺氣候比較乾燥嘅地區，佢嘅葉喺其它牲畜冇乜食糧嗰時可以用嚟畀牲畜食。佢嘅果可以用嚟食，重可以用嚟整酒同乾果。

藥用價值
維基百科嘅醫學類文章只係提供參考，並唔係醫療意見。閣下如果有任何關於健康嘅問題，請諮詢專業醫護人員。
佢嘅果同樹皮可以做藥，有以下呢啲功效：
白楊街

白楊街（英文：Poplar Street），係香港九龍深水埗去旺角嘅一條馬路，由西洋菜北街開始，去到荔枝角道同塘尾道交界。街名係嚟自白楊樹。
白楸

白楸（粵拼：baak6 cau1，學名：Mallotus paniculatus）係大戟科野桐屬嘅半常綠半落葉灌木或喬木仔。

用途
佢嘅樹皮纖維用嚟整蔴繩同蔴紗袋，果提煉出嘅油可做工業用油。
白桂思

白桂思（粵拼：baak6 gwai3 si1；英文：Christopher I. Beckwith；1945年—），又有同音中文名白貴思，係美國印第安納大學嘅教授，教嘅學科係中央歐亞研究。佢喺印第安納大學讀烏拉-阿爾泰學系，1974年攞咗藏文學碩士，喺1977年攞到內亞研究所嘅博士學位。佢作爲中亞史、亞洲語言研究者，佢講授古典藏文、中亞諸種語言、同埋中亞歷史。

漢藏語、藏學
白桂思係少數否認漢藏語系成立嘅學者，佢認爲漢語同藏緬語冇親緣關係，認爲共通嘅漢藏語形態係再構唔出嘅，個論據在於漢語同藏緬語嘅共通語彙係中文借入去嘅借詞。
學界過去認爲出土嘅唐代吐蕃藏文銘刻係立喺各朝嘅普贊時期，白桂思從碑文用詞及內容入手，主張呢啲碑刻係吐蕃帝國崩潰之後先立嘅。佢又主張吐蕃時期傳說嘅「佛苯之爭」實際冇發生過，因爲苯教產生喺吐蕃帝國崩潰之後。
佢嘅藏學代表著作係1987年出版嘅《The Tibetan Empire in Central Asia》，佢嘅中文譯本（簡化字）叫《吐蕃在中亞：中古早期吐蕃突厥大食唐朝爭奪史》。

扶餘語系學說
2004年佢刊出咗著書《高句麗語：將日本連結去大陸嘅語言》，書中佢主張高句麗語係日文喺大陸嘅親屬語言，非常強調高句麗語同日文嘅親緣性，喺假說上設定咗高句麗-日本語系（又叫扶餘語系），相反，佢主張廢除高句麗語同新羅語（佢嘅直系後裔即係韓文）嘅關聯性。
按照白桂思嘅語言-種族假說，講高句麗-日本語系祖語嘅族羣原先住响中國嘅遼西地方，後來佢哋移動去咗朝鮮半島同埋日本九州，後者成咗現代日本人嘅祖先，而前者形成講扶餘語系嘅民族，諸如有高句麗、扶餘、濊人、沃沮，而現代韓文嘅直系祖先係新羅語（三韓系語言），佢就主張三韓族羣同扶餘族羣冇關係。另外，對於韓文同日文之間啲基本語彙嘅詞根要素有類似點呢件事、以及高句麗語同韓文之間有共通詞彙呢個現象，佢就認爲唔係同源詞，而係借用嘅，佢就唔贊同傳統上嘅阿爾泰語系假說。
但係批評者指摘，喺日文起源學說之中，佢忽視咗大野晉哋對日文同南島語系語言嘅關聯性研究，而呢個研究已經相當廣闊；佢亦無視高句麗語身上可以睇到嘅通古斯語系（阿爾泰語）嘅影響；批評者仲指出佢研究使用嘅漢字音擬構有唔嚴謹嘅弱點，而佢嘅理論展開亦有唔合邏輯嘅誤謬。
影響咗白桂思研究嘅學者有日本嘅阿爾泰語言學者清瀨義三郎則府、朝鮮文學者菅野裕臣同埋河野六郎哋。
王薇君

王薇君係臺灣時代力量政治人物，長年關注司法議題同兒童權益，有國民姑姑之稱。佢曾經做過總統府司法改革國是會議委員、依家亦係中華民國兒童權益促進協會理事長。

早年生涯
王薇君細個嗰陣，因為家庭經濟變故，小學讀咗三間學校，七年先畢業 。三年級以前喺桃園龜山國小就讀，後來搬到花蓮玉里，喺玉里國小念了四、五年級，跟住又搬到高雄鳳山，一家八口分隔多地，佢同媽媽、弟妹四人同住，爸爸喺台北做嘢，哥哥姊姊喺外地住校或工作。

投身政治
王薇君嘅姪子王昊喺2011年遭灌毒致死，新聞曝光引起社會譁然。王薇君身為死者嘅姑姑，第一次走上法庭，希望兇手能得到合理嘅制裁。之後，佢就開始長期關注並投入兒童權益維護行動，喺第一線幫助家屬，也參與民間「76行者」團隊，協助修復事故罹難者遺體。
2022年3月，佢加入咗時代力量，繼續進行一啲同幼兒權益有關嘅工作。例如，佢曾經喺2023年新北市幼兒園餵藥案入面，強烈要求跟進新北市政府跟進。
王萬材

王萬材，香港親中派人士，香港萬興證券有限公司董事經理。

政治立場
佢係香港親中派人士，主張兩岸統一，2010年又有份參加香港「政制向前走大聯盟」嘅大規模集會遊行，支持政府嘅政改方案。
王蕙玲

王蕙玲（1964年2月15號—），係臺灣填詞人、編劇同作家。
王菀之

王菀之（粵拼：wong4 jyun5 zi1；英文：Ivana Wong；1979年6月18號—）係香港女歌手、詞曲作家同演員，佢曾經簽約環球唱片同埋東亞唱片，目前簽約寰亞唱片。

早年
王菀之鄉下喺廣東潮州，生於小康之家，阿爸王帆（會計師，任職陽明山莊行政人員），阿媽馮志麗（衞生署護士長）。兩人都係業餘歌唱家，一個男高音，一個女高音，曾參演《蝴蝶夫人》等歌劇演出。有一位大佢四歲嘅阿哥王建之。
佢原名王愛之（wong4 oi3 zi1），讀小學嗰陣，因原名同愛滋病同音，所以佢阿媽幫佢改名做菀之。

入行
王菀之有一對啱彈琴、又長又軟嘅手同一把天使嘅聲音，而事實證明佢嘅創作才華更加被大眾所認同。擅長彈鋼琴嘅王菀之6歲已經考到鋼琴八級。喺張祝珊英文中學讀到中五，之後喺加拿大讀大學揀咗讀經濟，2000年參加第12屆CASH流行曲創作大賽，憑一首《是一個誤會沒甚麼可悲》（國語）攞到冠軍，作品由王菀之自己包辦作曲、作詞同演繹。其後有唱片公司揾佢，但佢放棄簽約，選擇繼續升學。
自從CASH得獎後佢重拾對音樂嘅興趣，返加拿大之後學多種樂器以及唱歌。
為其他歌手創作嘅作品有薛凱琪《小黑與我》、鄭秀文《戀上你的床》、張學友《我真的受傷了》等等。後來獲唱片公司賞識簽約為歌手，成為2005年香港樂壇創作女新人。

信仰
王菀之係虔誠基督徒，近年亦同基督教機構真證傳播合作，參與唔少基督教聚會嘅獻唱。

2007年度
第7屆北京音樂風雲榜頒獎盛典 "最佳女歌手（粵語）"【詩情.畫意】。
2007勁歌金曲優秀選第1回 - 歌曲獎《畫意》。
2007勁歌金曲優秀選第2回 - 歌曲獎《面具》。
2007 新城勁爆頒獎禮 - 勁爆原創歌曲 《幸福》。
2007 新城勁爆頒獎禮 - 新城勁爆創作歌手 。
2007 年度叱吒樂壇流行榜頒獎典禮「叱吒樂壇唱作人 金獎」。
RoadShow至尊音樂頒獎禮2007 - 至尊歌曲 《真心話》 。
RoadShow至尊音樂頒獎禮2007 - 至尊飛躍歌手 。
十大勁歌金曲頒獎典禮「最受歡迎唱作歌手金獎」 。
第三十屆十大中文金曲 「CASH最佳創作歌手」。

2008到2013年度
叱吒樂壇流行榜頒獎典禮–2008同2013年度「女歌手」銅獎；2009同2010年度「唱作人」金獎等。
2008同2009十大勁歌金曲頒獎典禮–「最受歡迎唱作歌手」金獎；2011–「亞太區最受歡迎女歌星」；2012–「金曲金獎」同埋「勁歌王」全球華人樂壇音樂盛典–「至尊金曲大獎」《留白》等。
王蓮

王蓮（粵拼：wong4 lin4；學名：Victoria）；喺植物研究學入面嗌佢係王蓮屬（wong4 lin4 suk6）；佢係睡蓮科嘅一種水生草本植物嘅統稱。原產地喺南美洲嘅亞馬遜河流域嗰帶。呢個屬凈係得三個品種。佢哋同一般嘅睡蓮同蓮花唔一樣嘅係，佢哋有好似個木盆噉嘅荷葉浮喺水上面，甚至佢啲花色同好濃嘅花香先至出咗名。

葉
王蓮嘅荷葉嘅直徑有成2米幾到，最大嘅可以去到4米。而佢啲樹葉係向上彎，好似個木盆噉。而荷葉嘅結構方面都幾搞嘢吓：正面淡綠色，背面土紅色，而葉邊重霸咗中空又實淨嘅粗葉脈同刺毛而搞成嘅骨架。而呢啲刺毛同葉脈可以防水生動物喺度搞搞震。而佢嘅葉入面重有好多有氣嘅窪窿響度先至搞到個葉有好大嘅浮力，如估一個20——30kg嘅細路可以坐喺樹葉度玩都得；即使喺佢嘅葉度均勻噉鋪75kg嘅沙都唔會沉㗎。

花
王蓮嘅花重大過中國大陸成日見到嘅蓮花成幾倍都有，甚至顏色都好靚吓。花嘅直徑可以去到3——4dm，中間紅出邊啲邊白。而開嘅花同睡蓮嘅品種——子午蓮差唔多，一到挨晚就開花，第二日差唔多天光嗰時就閂埋。喺第二日挨晚再開花嗰陣，花色就變咗，逐漸變成淡紅到紫紅呢啲色。而花嘅雄蕊嘅柱頭都離得好遠吓，啲昆蟲要靠花香先至傳到花粉過嚟。而佢啲花一般開2——3日就謝鷄出籽。

根系
雖然王蓮嘅根系比較發達，但係同荷花唔一樣嘅係，佢唔出藕，所以種呢樖嘢要靠啲核嚟種。

核
王蓮嘅核凈係得粒綠豆咁細，但係佢生得比較快。喺春天嗰時開始種佢嘅話，過4——6個月就出到好靚嘅花出嚟。

適應環境
爾樖嘢必須要喺高溫同高濕、甚至有足夠嘅陽光環境入面先至可以生得。佢最啱生喺25～35℃嘅環境入面，如估溫度低過20℃嘅話，植株就唔會繼續生落去。

用途
王蓮嘅籽可以用嚟食，喺南美洲嘅亞馬遜當地啲人成日嗌王蓮嘅籽係「水包粟」。

特殊功能
王蓮有得校葉面同葉背嘅特殊功能。喺佢嘅葉細胞入面有種嗌「葉青素」嘅色素，佢可以將光線嘅輻射轉成熱能，將葉背加熱到同葉面上下一樣嘅溫度。而比較粗嘅葉脈同好長嘅刺毛重係佢嘅散熱器官，所以熱帶嗰邊比較猛嘅太陽都唔會點曬燶嚿王蓮葉。而開咗花嘅王蓮重識得散熱，佢啲花嘅內部溫度重高過外界成10℃到。

相
喺中國珠海圓明新園入面影嘅王蓮（下）同蓮花（上）嘅葉喺中國珠海圓明新園入面影嘅王蓮（下）同蓮花（上）嘅葉 王蓮嘅浮力，即使係一個50~60kg重嘅大人喺嗰度玩都唔會沉。王蓮嘅浮力，即使係一個50~60kg重嘅大人喺嗰度玩都唔會沉。 德國柏林嘅波他尼斯卡公園入面嘅王蓮德國柏林嘅波他尼斯卡公園入面嘅王蓮 臺灣新竹縣綠世界生態農場入面嘅王蓮臺灣新竹縣綠世界生態農場入面嘅王蓮
清湯

清湯係清澈嘅湯，通常用嚟做上湯煮餸。
其中法式清湯會落蛋白令湯變清。
清版動作遊戲

清版動作遊戲（beat'em up）係格鬥遊戲嘅一種，特色係有大量好少血（通常由電腦控制）嘅敵人，等玩家可以盡情係噉打死大量嘅敵人。例子有小朋友齊打交入面嘅闖關模式。
清版射擊遊戲

一隻清版射擊遊戲嘅截圖；玩家控制住架飛機向四周圍亂咁射。
清版射擊遊戲（英文：shoot 'em up，「盡情噉開槍射佢哋」）係射擊遊戲嘅一種，特色係有大量好少血（通常由電腦控制）嘅敵人，等玩家可以盡情係噉射殺大量敵人。

特徵
清版射擊遊戲通常會淨係考玩家嘅反應：玩家要及時俾反應，每當有敵人出現嗰時即刻開槍，如果唔係就會俾敵人打中，而雖然呢啲遊戲入面嘅敵人通常都好弱，但因為佢哋數量多，所以多次噉「反應唔夠快而俾敵人打中」就會造成玩家角色死亡；同時呢啲遊戲唔使點樣用策略思考－相比之下，第啲射擊遊戲好多時都會考驗玩家運用戰術，所以又有遊戲評論者將清版射擊遊戲描述為「唔使用腦但好玩過癮」嘅遊戲。

類型
睇埋：電子遊戲類型一覽
Run-and-gun：顧名思義係集中於「畀玩家一路前進一路開槍」嘅遊戲。呢啲遊戲同一般嘅平台遊戲類似，主要特點係結合咗射擊遊戲（尤其係清版射擊遊戲）－同典型嘅平台遊戲一樣，玩家要喺遊戲空間入面跑同跳，通常需要由關卡嘅起點行到去終點，不過喺一般嘅平台遊戲裏面，玩家要攻擊虛擬敵人通常要靠近距離攻擊，而喺 run-and-gun 入面，玩家可以使用長距離武器射啲敵人，所以一定程度上會好似射擊遊戲噉，會考玩家開槍嗰陣嘅眼界。
1987 年發行嘅《魂斗羅》（Contra）同埋 1996 年出嘅《鋼鐵蟲師》（Metal Slug）都係 run-and-gun 嘅出名作品。

簡史
清版射擊遊戲早喺 1970 年代嗰陣經已存在：喺一隻典型嘅清版射擊遊戲入面，玩家角色要面對數量多嘅虛擬敵人，而玩家能夠控制玩家角色郁動，並且要用手上嘅長距離武器嚟打低呢啲敵人；呢啲敵人通常好弱，即係血量少俾主角打中一兩吓就會死，攻擊力又唔強，而且喺行為上簡單，所以要打低一個呢啲敵人好容易，於是玩家就有能力靠「係噉勁開槍」嚟大量噉射殺敵人，感受盡情殺大量虛擬敵人嘅快感。呢啲遊戲通常唔會係第一身或者第三身，而係會俾玩家由上空鳥瞰式噉望住笪戰場。清版射擊遊戲嘅出名例子有响 1978 年出、俾人指係確立咗清版射擊遊戲呢個遊戲類型嘅《太空侵略者》（Space Invader）。
清濁音

[s] —清音[z] —濁音；日常用嘅文字又係做唔到完美反映語音，英文 za 同粵拼：zaa1（漢字：渣）明顯有異。
清音（voiceless）同濁音（voiced）係指一吓 phone「有冇涉及聲帶嘅振動」，冇嘅話吓聲就算係清音，有嘅話吓聲就算係濁音。一吓聲係清音定濁音，可以簡單噉用手嚟感覺－個人將隻手擺喺自己喉核個位，佢發嗰個音係濁音嘅話，佢隻手會感受到自己喉部有振動。
例如英文當中嘅 [s] 就係清音而 [z] 就係濁音。
清溪

清溪係中國廣東東莞一鎮，面積143平方公里，人口38萬。
清潔劑

清潔劑係指可以用嚟清潔嘅化學品，多數都有界面活性劑嘅成份。廣義上清潔劑重可以包括埋番梘、洗衣粉同漂白水。
清潔布

清潔布係家居清潔用到嘅布，可以抹走污漬、灰塵，又或者抹乾倒瀉嘅液體。唔同地方用嘅清潔布可以再分類，譬如抹檯同傢俬嘅叫抹檯布；抹碗、碟、杯嘅叫碗布。
清澗

清澗係中國陝西榆林一個縣，總面積1881平方公里，人口21萬。
硝酸

硝酸（又叫硝鏹水）係氧化力強嘅強酸，分子式HNO3。

性質
市售硝酸濃度68%，同水共沸，沸點120.5℃，叫「濃硝酸」。呢隻共沸物喺室溫係無色液體。

光分解反應
硝酸見光易分解出氧氣同二氧化氮，要用啡色試劑樽裝。
4HNO₃　→　2H₂O＋4NO₂＋O₂

氧化還原反應
硝酸做氧化劑嗰陣，還原產物一般係一氧化氮或者二氧化氮。

同金屬反應
硝酸同多數金屬反應，但產物取決於酸濃度同金屬嘅性質。稀硝酸同多數金屬反應時好似典型嘅酸。同鎂、錳或鋅反應出氫：
Mg＋2HNO₃　→　Mg(NO₃)₂＋H₂
Mn＋2HNO₃　→　Mn(NO₃)₂＋H₂
Zn＋2HNO₃　→　Zn(NO₃)₂＋H₂
硝酸識氧化銅同銀等毋太活潑嘅金屬。氧化爾等毋太活潑或毋太電正嘅金屬時，產物取決於溫度同酸濃度，譬如銅同稀硝酸喺室溫反應，計量係3比8：
3Cu＋8HNO₃　→　3Cu(NO₃)₂＋2NO＋4H₂O
生成嘅一氧化氮可能同空氣氧反應成二氧化氮。銅同濃啲嘅硝酸反應直接生成二氧化氮，計量係1比4：
Cu＋4H⁺＋2NO₃⁻　→　Cu²⁺＋2NO₂＋2H₂O
鉻、鐵同鋁易溶喺稀硝酸，但喺濃硝酸鈍化形成緻密嘅氧化膜，保護金屬，毋會繼續反應。鈍化體積濃度通常係20%至50%（見ASTM A967-05 Where??? And What on this Earth is this jargon???[唔該解釋係乜東東]）。喺濃硝酸會鈍化嘅金屬有鉻、鐵、鈷、鎳同鋁。多數金屬同硝酸反應出對應嘅硝酸鹽，但有啲金屬會出氧化物；好似鈦同錫會分別氧化成二氧化鈦同二氧化錫。

同非金屬、類金屬反應
硝酸會同一啲非金屬、類金屬元素反應，除咗氮、氧、稀有氣體、矽、碘之外嘅鹵素，多數將佢哋氧化到最高氧化態嘅氧化物或含氧酸；硝酸如果濃就出副產物二氧化氮，如果稀就出一氧化氮。
濃硝酸同石墨或無定形碳反應，但毋同鑽石反應，可用來分開鑽石同氧化咗嘅石墨。
C（石墨）＋4HNO₃　→　CO₂＋4NO₂＋2H₂O
3C（石墨）＋4HNO₃　→　3CO₂＋4NO＋2H₂O
濃硝酸分別氧化P₄、S₈、I₂做H₃PO₄、H₂SO₄、HIO₃。
砷、銻同硝酸反應會分別出五氧化二砷同五氧化二銻。

酸鹼反應
佢係強酸，酸度係數負1.4，溶喺水會完全電離，出硝酸根離子同氫離子。硝酸分子電離後只會出一粒氫離子，係一元酸。
佢會中和鹼，出硝酸鹽同水。

用途
硝酸嘅主要工業用途係生產肥田料，單係用來同氨中和出硝酸銨就使咗2600萬噸（1987年產量）嘅百份之75至80。其它主要用途係整爆炸品，尼龍前體同特製有機化合物。

整有機氮化合物
無論係工業定其它領域嘅有機合成，硝基都係好有用嘅官能團。硝酸同硫酸嘅混合物用親電芳香取代反應加硝基取代基落毋同嘅芳香化合物度，黃色炸藥等嘅爆炸品就係噉整：
C₆H₅CH₃＋3HNO₃　→　C₆H₂(NO₂)₃CH₃＋3H₂O

愛來做氧化劑
尼龍前體己二酸係用硝酸氧化「KA油」（環己酮同環己醇嘅混合物）大規模生產。

安全
硝酸係腐蝕酸同強氧化劑，對人嘅主要危險係化學燒傷，會酸水解蛋白質（醯胺）同油脂（酯），跟住分解生物組織（例如皮膚同肉）。濃硝酸同人皮嘅角蛋白反應，染黃人皮，呢啲黃漬中和後變橙。佢唔係致癌物或者突變原，systemic影響unlikely。

倒瀉硝酸落皮膚嘅標準急救程序係同其它腐蝕物一樣用大量水沖。要沖起碼10分鐘去冷卻「硝傷」附近嘅人體組織同防止進一步嘅傷害。即刻除咗沾污嘅衣物同徹底沖洗底下嘅皮膚。
硒酸

硒酸係一種強無機酸，分子式係H₂SeO₄。佢嘅鹽係硒酸鹽。無論幾濃都好，硒酸都可以溶喺水。硒酸可以做氧化劑。
硝酸甘油炸藥

硝酸甘油炸藥，又叫矽藻土炸藥，係由瑞典科學家諾貝爾喺1866年發明嘅一種炸藥，材料主要有硝酸甘油、矽藻土（或者木碎）、硝石同碳酸鈣。
硝酸甘油炸藥有時亦都叫黃色炸藥，但呢個名而家通常係指TNT炸藥。
硝石戰爭

硝石戰爭又叫太平洋戰爭，係1879年到1883年秘魯—玻利維亞聯盟同智利嘅戰爭，最後智利打贏，玻利維亞割讓全部太平洋沿岸領土畀智利變成內陸國。
因為「太平洋戰爭」個名容易同第二次世界大戰嘅太平洋戰爭混淆，所以粵文通常用「硝石戰爭」嚟稱呼，反映爆發戰爭嘅主要原因係三國對有豐富硝石資源嘅阿塔卡馬沙漠嘅爭奪。
硝酸甘油

硝酸甘油係甘油嘅三硝酸酯，亦係種爆炸能力極強嘅炸藥。
硒嘅同位素

硒有39個同位素，其中5個係穩定嘅。

圖表
備註：畫上#號嘅數據代表冇經過實驗嘅證明，只係理論推測，而用咗括號括係代表數據唔確定。
綏德

綏德係中國陝西榆林一個縣，總面積1878平方公里，人口34萬。
綏遠省

綏遠省係舊時中華民國一省，省會歸綏，範圍大概係而家內蒙古中部。
綏陽

綏陽係中國貴州遵義下轄嘅一個縣，有2566平方公里咁大。
綏靖天皇

綏靖天皇（前632年—前549年6月28號），係傳說日本第2代天皇，前581年到前549年在位。
綏江

綏江係中國雲南昭通一個縣，總面積882平方公里，人口16萬。
綏寧

綏寧係中國湖南邵陽一個縣，總面積2899平方公里，人口35.7萬。
綏靖

綏靖（英文：Appeasement）係一個喺國際關係嘅外交政策，通常包括對一個有侵略性嘅政權，做一啲讓步嚟避免打仗。呢個政策大多數代表住英國同法國喺1929-39年期間，針對墨索里尼同埋希特拉嘅外交政策。呢個政策當時喺法國冇喺英國咁受歡迎。
喺1930年代初期，當法西斯主義同納粹主義興起嘅時候，唔少人都因爲一次大戰嘅經歷而唔希望重蹈覆轍，所以比較偏向支持反戰主義。仲有，有啲人覺得梵爾賽條約對德國太嚴格而同情佢哋，亦有其他相信法西斯主義可以幫助反共產主義。到1938年，英國已經出現強烈反對綏靖嘅聲音，包括左右兩黨嘅唔少成員同埋唔少民眾。但係上層階級、英國皇室、同主流媒體等等，就仍然堅決支持用綏靖手法嚟維持和平。當時嘅英國首相 張伯倫 喺簽咗慕尼黑協定之後，宣佈成功維持咗“我哋時代嘅和平”(英文：peace for our time)。不過，唔到一年之後，納粹德國入侵波蘭，而英國跟住之後因爲咁而向德國宣戰，證明當時嘅綏靖政策未能夠保持長期嘅和平。
到依家，唔同嘅學家都對呢個政策有唔同嘅睇法，有啲覺得係一個有時必需做嘅讓步，而其他就反對，相信對有侵略意圖嘅領袖做出任何嘅讓步，只會令事情更惡化。
綏靖伯誕

綏靖伯誕，減筆寫做綏靖伯𧩙、綏靖伯旦，係綏靖伯陳仲真 嘅寶誕。寶誕響正月十六。
經

經（λ），又叫經度，係地理座標系統上分東西嘅方法，本初子午線係0度，本初子午線東面（東半球）叫東經，本初子午線西面（西半球）叫西經。跟經度畫嘅線叫經線。
石溪站

石溪站 (首爾)：首爾地鐵1號綫同3號綫嘅轉車站。
石溪站 (廣州)：廣州地鐵3號綫嘅車站。
石潭路

石潭路（粵拼：sek6 taam4 lou6）係中國廣東省廣州市嘅兩條馬路，包括咗西南-東北走向，好似條弧形噉嘅石潭西路同南北走向嘅石潭路、石潭南路，喺白雲區嘅槎頭同石井之間嘅位嗰度。

名
爾幾條路個名同石井潭村有關。

敘述
石潭西路：全長1.8公里，闊21米，雙向4車道。
石潭路：全長4.3公里，闊9米，雙向2車道。

石潭路嘅三條道路，起點到終點。
由於呢3條路都冇連埋一齊，加上唔係完全平行。所以分開介紹：
石潭西路：西南邊從慶槎路開始，一直去到東北邊嘅石沙路嗰頭。
石潭路：南邊從西槎路開始，一直去到北邊嘅石沙路同大岡街嘅交界嗰頭。
石潭南路：南邊從江南一路開始，一直去到北邊嘅西槎路嗰頭。
石澤典明

石澤典明（1985年5月25號—）係日本足球員，司職後衞，效力過神戶勝利船。
石湖墟長者健康中心

石湖墟長者健康中心，香港長者健康中心之一，為老人而設，防治疾病，促進健康，喺上水石湖墟，馬會道邊，石湖墟賽馬會診療所入便，英文叫Shek Wu Hui Elderly Health Centre。行政上歸北區。開禮拜一到五，公眾假期唔開。歸衞生署管。
石湖墟學生健康服務中心

石湖墟學生健康服務中心，香港學生健康服務中心之一，為學生健康而設，年年同學生驗身，址喺上水石湖墟，馬會道側，石湖墟賽馬會診所入便，英文叫Shek Wu Hui Student Health Service Centre。行政上歸北區。開禮拜一到五，公眾假期唔開。歸衞生署管。驗身會查生長，睇營養，量血壓，驗眼力，測聽力，檢脊柱，睇埋心理同行為等等。健康亦有個人輔導，又有教育。
石澳

（鏡頭向東）石澳半島，半島突出嘅岬角係石澳山仔。對開海面左起分別係冇名嘅礁石、大頭洲、五分洲。
提示：呢篇文講嘅唔係石澳 (新界北)。
石澳（粵拼：sek6 ou3）係香港一笪地方，喺香港島東南面，東面對海。佢夾埋石澳郊野公園同鶴咀響石澳半島上面，自成一角，面向南中國海。石澳景色優美，環境清靜，唔少粵語流行曲嘅音樂短片都會去呢度取景。行政上，選區上係響南區嘅赤柱及石澳（D17）。

石澳泳灘
石澳泳灘位於香港島東南部。根據環境保護署嘅泳灘等級制度，石澳泳灘屬於二級泳灘，水質一般。泳灘水清沙幼，鄰近有食肆同燒烤場。所以，好多人趁假日到呢度暢泳、燒烤。另外，灘上嘅峭壁都係攀岩嘅好地方。
石澳泳難地處偏僻，交通唔方便，得新巴9號綫，由筲箕灣開到。泳灘附近設有唔少停車場，一啲人都會揸私家車去。
由於石澳遠離煩囂，石澳泳灘周圍嘅環境重保留住自然風貌。呢個係石澳吸引嘅地方。

石澳磷光 (海火)
年年初春，西曆二三月，石澳正灘出現海火，泛磷光，一年只有一次。[未記出處或冇根據]

交通
石澳道──連接大潭道，通去赤柱同柴灣。
石澳設有免費嘅公共停車場。
石湖墟賽馬會遊樂場

石湖墟賽馬會遊樂場，香港公園之一，遊樂場之一，喺上水寶運路六號，英文叫Shek Wu Hui Jockey Club Playground。行政上歸北區。設施有滾軸溜冰場。
石湖墟遊樂場

石湖墟遊樂場（英文：Shek Wu Hui Playground）係位於香港新界上水石湖墟嘅一個公園，係上水最早建成公共休憩場所之一，早係1950年代尾石湖墟第二次重建後已經喺度。雖然歷嚟做過好多次翻新，不過佈局基本上都無改變，而家由康樂及文化事務署管理。

設施
遊樂場位於石湖墟內核心地段，周圍有唐樓包圍，鄰近上水公共交通總站同龍琛路商住區，地理位置便利。因此呢度係區內使用率最高嘅球場之一，亦有大量居民喺呢度休息，而來往龍琛路同符興街行人會避免經過人多車多嘅街道，都會選擇直接穿過石湖墟遊樂場入面嘅籃球場。
1970年代，電視廣播喺香港逐漸興起，但當時大多數市民未有經濟能力買電視機，政府曾經喺石湖墟遊樂場入面嘅兒童遊樂場擺放一部細電視機，畀附近居民免費睇電視節目，以前居民只可以係有電視機嘅涼茶鋪或電器店舖門前面睇電視。後來香港經濟起飛，市民收入增加，電視機變得普及後，遊樂場就無再擺放電視機。
自2010年前後，香港水貨活動越來越普及，鄰近香港同內地邊境嘅上水首當其衝，石湖墟遊樂場南面同北面都有大量商鋪改為服務水貨活動爲主嘅藥房同化妝品店，附近街道成日俾水貨客搞到水泄不通，經常有水貨客喺遊樂場入面休息或者用廁所，令到人流更多。
而家石湖墟遊樂場足球場都會用作舉辦學界地區足球賽同埋地區節慶活動。

北區年宵市場
每逢農曆新年前一星期，香港政府都會喺石湖墟遊樂場足球場同埋籃球場舉辦北區年宵市場（英文：North District Lunar New Year Fair），設置大約90個攤位，自從北區第一次舉辦年宵市場開始就喺石湖墟遊樂場舉行，到而家已經有幾十年歷史，一般嚟講足球場嗰邊係年花濕貨檔口，籃球場嗰邊以售賣賀年飾物同食品等乾貨爲主，雖然規模唔算大，但每年都會吸引大量區內居民入場選購應節貨品。

設施
設施有一個七人硬地足球場、一個籃球場、一個兒童遊樂場同埋一個公廁。

開放時間
遊樂場每日24小時開放，無閘門。
紡織及製衣界功能界別

紡織及製衣界功能界別係香港立法會一個功能界別，選民嚟自政府指定嘅紡織、製衣界商會成員。
紡綢

紡綢，綢一種，絲布一種，織出來，又薄又軟。
英文叫reeled silk。
紡織碼頭

紡織碼頭（簡化字：纺织码头；粵拼：fong2 zik1 maa2 tau4）係廣州一個客運碼頭，喺海珠區嘅濱江中路嗰邊，喺1964年起，佔地面積差唔多有130平方米咁大。呢度有過江渡輪可以去到天字碼頭嗰邊。呢條碼頭凈係畀海珠區住嘅人嚟過河用。其中喺2012年底到2013年中嘅海珠橋維修期間，呢個碼頭嘅人流都幾旺下。

名
呢個碼頭係攞咗附近嘅紡織路同埋之前嘅廣東紡織廠先至改咗噉嘅名。